KFC-saak weer uitgestelStephan Nel, Dicky Junior Van Rooyen, Marius Harding, Ockert Muller en Joshua Schultz in die Pretoria-Noord-landdroshof (18 Augustus 2017) Die saak teen vyf mans van Pretoria wat daarvan beskuldig word dat hulle ŉ paartjie, Jacob Sono en sy vrou Dudu, by ŉ KFC in Montana aangerand het, is Donderdag uitgestel. Die verdediging het die staat versoek om besonderhede, wat nog uitstaande is, te verskaf. Een van die items is ŉ selfoon wat aan een van die beskuldigdes behoort en vermoedelik nog in die polisie se aanhouding is. Staatsaanklaer Lucri Shivambo het gesê kringtelevisiebeeldmateriaal van die beweerde aanranding is aan die verdediging oorhandig, maar inligting van ŉ selfoon is nog uitstaande. Die saak sal op 28 Junie in die landdroshof in Pretoria-Noord aangehoor word. Marius Harding, Stephan Nel, DJ van Rooyen, Ockert Muller en Joshua Scholtz staan tereg op aanklag van poging tot moord, aanranding met die doel om ernstige te beseer en die rig van ŉ vuurwapen. Vier van die beskuldigdes is op borgtog vrygelaat, maar Harding se aansoek om borgtog is afgekeur. Harding is in 2014 in hegtenis geneem op aanklag van aanranding en crimen injuria nadat hy glo drie vulstasiewerknemers aangerand en glo rassistiese uitlatings gemaak het by ŉ vulstasie in Petrus Steyn in die Vrystaat. Hy staan ook tereg op aanklag van bedrog in ŉ afsonderlike saak in KwaZulu-Natal. Staatsgetuies, insluitend twee polisiebeamptes, het tydens die aansoek om borgtog getuig dat die vyf persone met dieselfde doel opgetree het en beweer die aanval was rassisties van aard. ŉ Video van die aanval is met ŉ selfoon opgeneem en die videogreep is wyd op sosiale media versprei. Lees alle vorige berigte oor die KFC-voorval op Maroela Media.